## Rješenje kojim se brokerskom društvu Krentschker Vrijednosnice d.o.o., Zagreb, oduzima dozvola za obav­ljanje poslova s vrijednosnim papirima

### NN 111/2007 (29.10.2007.), Rješenje kojim se brokerskom društvu Krentschker Vrijednosnice d.o.o., Zagreb, oduzima dozvola za obav­ljanje poslova s vrijednosnim papirima

# HRVATSKA AGENCIJA ZA NADZOR FINANCIJSKIH USLUGA

**3267**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 41. stavak 2. i članka 52. Zakona o tržištu vrijednosnih papira
(»Narodne novine« br. 84/02 i 138/06) Uprava Hrvatske agencije za nadzor
financijskih usluga, po službenoj dužnosti u predmetu oduzimanja dozvole za
obavljanje poslova s vrijednosnim papirima ovlaštenog društva Krentschker
Vrijednosnice d.o.o., Zagreb, Jurišićeva 19, na sjednici održanoj 18. listopada
2007. godine donijela je

## RJEŠENJE

1. Brokerskom društvu Krentschker Vrijednosnice d.o.o., Zagreb, Jurišićeva 19,
oduzima se dozvola za obavljanje poslova s vrijednosnim papirima iz članka 34.
Zakona o tržištu vrijednosnih papira, točka 4. – poslovi posebne burzovne
trgovine.
2. Brokersko društvo iz točke 1. izreke ne može u roku od 1 (jed­ne) godine od
dana oduzimanja dozvole zatražiti ponovno izdavanje dozvole za obavljanje
poslova s vrijednosnim papirima iz članka 34. točka 4. Zakona o tržištu
vrijednosnih papira.
3. Ovo rješenje upisat će se u Registar ovlaštenih društava, koji vodi Hrvatska
agencija za nadzor financijskih usluga, pod rednim brojem 103 (stotinu i tri).
4. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga Rješenjem klasa: UP/I-450-08/06-05/04,
urbroj: 326-103/06-2, od 6. travnja 2006. godine, izdala je društvu Krentschker
Vrijednosnice d.o.o., Zagreb, Jurišićeva 19, dozvolu za obavljanje poslova s
vrijednosnim papirima iz članka 34. točke 1., 2., 4., 5. i 6. Zakona o tržištu
vrijednosnih papira (»Narodne novine« br. 84/02 i 138/06, dalje: Zakon).
Sukladno odredbi članka 57. stavak 1. Zakona ovlašteno društvo može obavljati
poslove s vrijednosnim papirima samo ako je zaposlilo najmanje jednog brokera,
odnosno dva brokera ukoliko obavlja i poslove iz članka 34. točke 4. ovoga
Zakona.
Isto tako je odredbom članka 52. stavak 1. točka 11. Zakona propisano da će
Agencija rješenjem oduzeti dozvolu za obavljanje jednog ili više poslova s
vrijednosnim papirima ovlaštenom društvu ako nema zaposlenog brokera ili
investicijskog savjetnika kada je to propisano, ili poslove s vrijednosnim
papirima za račun nalogodavca obavljaju osobe koje nisu brokeri ili
investicijski savjetnici.
Uvidom u Registar ovlaštenih društava i Registar ovlaštenih brokera koje vodi
Agencija, utvrđeno je da Društvo ima zaposleno jednog brokera.
Društvo je podneskom od 12. listopada 2007. godine obavijestilo Agenciju da
odustaje od obavljanja poslova s vrijednosnim papirima iz članka 34. točka 4.
Zakona.
Slijedom navedenog, a na temelju odredbi članka 52. Zakona, Agencija je odlučila
kao u točki 1. i 2. izreke ovog rješenja, što će se upisati u Registar
ovlaštenih društava koji vodi Agencija, a u koji je Društvo upisano pod brojem
103 (stotinu i tri).
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/07-02/105
Urbroj: 326-111/07-1
Zagreb, 18. listopada 2007.

Predsjednik Uprave
**Ante Samodol**, v. r.

Rješenje, NN 111/2007-3267
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)